ОколоСвета.com - Пътепис | Азия | Израел | Големите надежди\nПубликуван от xsenedra на 15 Януари 2014 г.\nТози пътепис е прочетен 6899 пъти, рейтинг: 3.52\nЛошо начало на пътепис за пътешествие, което очаквах с такова нетърпение. \nИ въпреки откровено горчивото чувство, което остана в мен след това пътуване, се надявам този пътепис да се получи полезно и приятно четиво за бъдещите пътешественици.\nВинаги съм имала желание да отида в Израел. Земя на религии, на народи, цивилизации, древни, стари и интересни.\nКогато се появи предложението за Нова Година се записах без да се замисля. Въпреки предупрежденията на доста приятели за тотално ненормалното отношение на служителите на Ел Ал. Обаче забравиха да добавят – дискриминационно. Тогава сигурно щях да ги послушам и да си спестя нервите.\nИ така – 5 дни в Израел. Йерусалим, река Йордан, Мъртво море, Галилея, Витлеем. И безкрайно много древна история. Какво повече може да иска човек. Стяга куфара, приготвя апарата, запасява се с добро настроение и чака деня на заминаване.\nИиии .... нека кошмарът започне!\n30 декември, 08.00 сутринта. Предварително предупредени, се явяваме ТРИ часа реди полета, заради мерките за сигурност на израелските авиолинии – Ел Ал. И аз, в добро настроение и с желание да похарча пари след чекирането във фришопа , се строявам първа пред гишето за интервю.\nЗа тези, които ще имат път с Ел Ал – пояснявам. На летището се отива три часа преди полет, за да могат горилите /с извинение към животните/ на авиокомпанията да проверят къде Ви е бомбата и как точно смятате да навредите на държавата Израел.\nТа и с мен така ... появява се едно мазно усмихващо се създание с българско име ... и час и половина терор! То не беше интервю ... ама къде отивате, ама защо отивате, ама защо точно там отивате ... аз пътувам с още 40 човека организирана туристическа група, но това бяха малоумните въпроси, които задаваха на всички. И между тези, малоумните, интересни въпроси от рода на ... а сама ли пътувате? И аз, понеже нямам за какво да лъжа, казвам –да, сама летя. Е няма такава грешка! Адът се отприщи! Ама защо летите сама, ама винаги ли летите сама, ама ... омъжена ли сте ... а защо не сте? , ама имате ли си приятел ... а защо нямате?! Прехапах си езика, да не му отговоря, че ако такъв като него е изборът ми за съпруг, е ясно защо съм сама.\nЕ в тоя момент вече взех леееко да се изнервям. Нооо ... циркът продължи ... а къде работите ... при откровения ми отговор ... фармацевтична компания ... видях как очите на горилата се разшириха и си помисли ... тази има химикали ....\nСлед което, да не помислите, че това е краят, ми довлякоха шефът на охраната, хилаво израелско човече, с което неискрено се усмихвахме и си поговорихме на английски.\nСлед това стигнахме до сериозната част. Мая – вече официално квалифицирана с буква Т /терорист демек, да не си помислите нещо!/ беше отведена от две девойки в една задна стаичка, за да бъде тарашена. И като ви казвам тарашена .... освен, че ми изпразниха куфара, че ме пребъркаха, ме и съблякоха! За всички пътуващи дами, една подсказка – НЕ носете сутиен на полет на Ел Ал! Много подозрително нещо! А ако има и банели в него – мили дами, закъсали сте го! И не се шегувам. Моят не ме накараха да го сменя, просто защото и останалите бяха с банел! \nВключително до момента със събличането успявах да запазя добро настроение, въпреки че ме оставиха боса и ми беше студено. Обаче като видях какво са ми направили с куфара .... е тогава ми избиха балансите. Тъй като беше полупразен, го бях подредила внимателно, да не се търкалят предмети и да не се скъса нещо.\nТези тъпанари, ми бяха извадили включително бельото и всичко беше струпано като непотребен боклук, защото очевидно в куфара нямаше бомба! И даже ме юркаха, да съм побързала, защото зад мен чакаха още нещастни, сами пътуващи дами!\nИ на всичкото отгоре ми забраниха да си пренеса камерата в ръчния багаж! Което вече ми дойде повече. На напълно основателния ми въпрос, кой ще поеме отговорност, че багажът ми няма да бъде пребъркан и обран от хамалите, защото в него има техника, ми беше отговорено, че те не носят отговорност, а аз ако искам мога да не летя!\nЕ! Трябва да кажа, че мога много, ама много силно и дълго да викам! И след 10 минути крясъци, изведнъж тъпите горили се размърдаха и бяхме изведени от зандана и ни беше пожелан лек път!\nОбаче! Да не мислите, че това беше всичко! На още две крайно стресирани, сами летящи дами, ни беше назначена лична охрана! Няма шега, няма измама! Една яка еврейка от охраната на самолета ни беше прикачена за опашка и ни беше обяснено, че трябва да бъде през цялото време с нас и да ни качи лично в самолета.\nДали не я разкарах с мене из всичките фришопи на летището, как мислите! В този момент, вече откровено ми идваше да се обърна и да се прибера. Похарчените пари са голям стимул, но всяко нещо си има граници.\nЗнам, че доста хора ще кажат, че се лигавя и това са само мерки за сигурност, за което съм била предварително предупредена ... но няма да бъдат прави. На подобно унизително и откровено дискриминационно отношение не съм била подлагана никога в живота си. Обиколила съм доста арабски и смятани за изостанали страни, но подобна дискриминация към жена, само защото пътува сама, никъде и никога не съм срещала.\nОказа се, че всички, повтарям всички летяли сами жени в самолета, са били жертви на такъв тормоз. Това, че летя с група, че съм турист, че се очаква да похарча пари там – това е без значение. Аз съм сама жена, и като такава съм Терорист с главна буква „Т”, залепена на корицата на паспорта ми!\nСлед това говорих с още хора, станали жертва на този терор – всички те споделяха моето отвращение и никой от тях не заяви желание отново да посети това място. Дори и по работа!\nУсещането наистина е отвратително и крайно унизително, и това гадно преживяване ми показа, че ние тук всъщност имаме свобода, за която дори не си даваме сметка. А би трябвало много да я ценим. Защото е много лесно да я загубим в ръцете на откачени милитаристични параноици, като тези, което управляват в Израел.\nСъщо така ми казаха, че там наистина е опасно и всички са терористи и аз нямам право да съдя. Така е, нямам. И не съдя ... отбелязвам. Докато тези милитаристични глупаци преследват жените туристки, отишли там да дават пари, мнооооого „проверени” и „халал” местни ще има да взривяват автобусите в Тел Авив!\nТолкова по въпроса за полтическата ситуация в Близкия Изток.\nСлед като бяхме натоварени на самолета, се оказа, че Ел Ал освен параноици са и и стиснати. Обядът в самолета се състоеше от едно сандвиче ... към 8 см дълго с пилешко месо. И по ЕДНА бутилка /малка/ минерална вода на човек! Това безалкохолни, това чай или кафе .... няма такъв филм!\nДобре, че полетът беше кратък и два часа по-късно благополучно бяхме стоварени на летище Бен Гурион.\nВзехме си багажа .... половината багаж все пак беше тарашен на нашето летище, естествено! ... и заедно с местната ни водачка се отправихме към автобуса за първата ни екскурзия ... обиколка на Тел Авив и Яфо.\nСледва първа кратка сводка по същество за Израел.\nКакто знаете, Израел е държава в Близкия Изток. Намира се в една часова зона с България. Паричната единица е шекел. Може да се обмени в България, като курсът е приблизително 2,5 шекела за един 1 лев. Към другите валути е - 4 шекела за долар и 5 шекела за евро. Икономиката на страната е силно доларизирана, затова разплащането с долари не е проблем абсолютно никъде. На касите в магазините дори има конвертор и като подадете доларите моментално ви ги смятат в шекели. Заради европейците вече приемат и евро, като също няма да имате проблем. Проблем може да имате единствено с монети евро или долари. Не ги приемат.\nИмайте предвид, че Израел е много, ама много скъпо място. Чак неразумно. Малка бира е към 4 долара, а килограм ягоди купих за около 10.\nРазплащания с кредитни карти се приемат почти навсякъде, има достатъчно банкомати ... разбрах, че можете да изтеглите включително долари.\nИма достатъчно обменни бюра. Банките имат стандартно за повечето места работно време, като е по-кратко в петък и събота.\nРоумингът с България, освен ако не сте на специален план насочен към държави извън ЕС, е безумен. Не го ползвайте, ако можете. Интернетът през телефон е ... даже нямам достатъчно силна дума. За това пък, на доста места има свободен безжичен достъп с добра скорост.\nКато за начална сводка май е достатъчно. \nИ така, все още в отвратително настроение се натоварваме на автобуса, и се отправяме на обзорна екскурзия из Тел Авив и старият град Яфо.\nТел Авив е хубав, добре устроен, модерен град. Строят на високо и имат доста небостъргачи. Тъй като градът е разположен на Средиземно море имат хубава плажна ивица и потресаващ изглед към морето. \nГрадът е добре озеленен. Това си е постижение, имайки предвид, че по-голямата част от държавата е пустиня. Израелците са измислили капковото напояване и благодарение на него превръщат пустинята в градина. До всяко дърво, храст, цвете си води маркуч, който пуска нужното количество вода.\nИнтересна подробност е, че нашата местна екскурзоводка /еврейка с български произход/ ни разказа, че когато първите евреи се завърнали по тези земи в началото на 20 век, не е имало НИТО ЕДНО останало дърво. Османската империя, която до Първата Световна Война е управлявала тези земи, не оставила никакви, ама никакви дървета. И евреите започнали да ги засаждат от нулата.\nНе успях да намеря потвърждение на тази история в интернет, но и не съм търсила усилено, а жената беше категорична, че не е имало останали дървета. Ако това е вярно, тези хора заслужават искрено признание за усилията си, тъй като днес горите са много значителни!\nВ Тел Авив, за разлика от Йерусалим не видях от толкова отличаващите се крайно отродоксални евреи. Нали се сещате, тези в черното, с шапките и интересните масурчета на косите, които не работят, не служат в армията и по цял ден се молят. Както ни обясниха, те са ситуирани главно в Йерусалим, за да са близо до Стената на плача\nТъй като е новопостроен град, след основаването на Израел в средата на миналия век, самият Тел Авив няма древна история. Тя е съсредоточена в Яфо.\nЯфо, както твърдят местните, е един от най-старите градове в света. Има исторически пластове от преди 5000 години. Бил е пристанище. В края на миналия век крепостните стени са разрушени от Наполеон, а след това новопристигналите евреи се заселват извън стените на селището и започват да изкупуват от местните околните земи.\nДнес Яфо е превърнат в артистичния квартал на Тел Авив. Пълен е с галерии и възстановени стари местни къщи. Прилагам снимка, за да придобиете представа.\nМястото е много приятно и странно изпразнено от към религия. \nЗа жалост приятната ни разходка бе прекъсната от рязко разразилата се буря. Натоварихме се на автобуса и се отправихме към първия от двата ни хотела, намиращ се в град Нетания.\nЗа тези, за които представлява интерес, температурите в края на декември в тази част от страната варират между 15 и 20 градуса. С изключение на този първи ден, не валя, беше слънчево, топло и приятно. Предвиждането на слънчеви очила и по-леки, пролетни дрехи е разумно.\nРазстоянията в Израел не са големи. Държавата е дълга и тясна, така че най-голямото единично разстояние, което сме прекосили, е около 80 километра. Пътищата са хубави, нови и добре поддържани. Магистралите се стопанисват от държавата, с едно единствено изключение. Мисля, че ползват някакъв вид винетки, тъй като никъде не видях спирки за тол-такса. Строи се с бързи темпове и инфраструктурата е много добра.\nНетания е курортен град, малко на север от Тел Авив. На брега на Средиземно море. За несведущите, Израел има излаз на още едно море – Червено. Там е разположен и най-южният град на държавата – Ейлат.\nВ последните години, поради притока на нови евреи от Франция, Нетания се развива като курорт с бързи темпове. Строят се огромни апартаментни комплекси, точно като на нашето Черноморие. За съжаление, със същата липса на вкус.\nХотелът, в който ни настаниха, беше .... занемарен. Не нов, има нужда от реновиране. Малка черна точка за българската ни туристическа агенция. Но тъй като го ползвахме практически само за спане – нямам сериозни претенции. Насатниха ме на първия етаж и даже успявах да хвана от безжичния интернет, който иначе беше само в лобито. Ама и аз съм тарикат. \nХраненето ни беше на полупансион, затова след настаняването се втурнахме към ресторанта.\nСледва малка отметка за храната.\nМоже да не сте чували, но евреите имат строги норми за това какво може и какво не може да се яде. И в известна степен тези правила се спазват дори и за туристите.\nТака ... еврейската кухня се подчинява на принцип наречен „кашер”. Тоест чиста храна. По тези правила не може в рамките на едно хранене да се консумират едновременно мляко или млечни продукти и месо. Може в различни хранения.\nВ резултат на това, десертите бяха ... практически несъществуващи, защото иначе не може да се сервира месо, а на закуска мъжете оставаха гладни, защото имаше само млечни продукти плюс яйца и риба, и никакви салами, кренвирши или друго месо! ) На новогодишната вечеря, за да имаме десерт, за основно имаше патица, която очевидно не се класира за животно. Освен това свинското по подразбиране не е кашер, тоест не се консумира. Свинско можете да ядете в християнски ресторант. Много интересно за мен, оказа се, че морските дарове и някои видове дънни риби също не са кашер и не се ядат от вярващите евреи.\nПо въпроса за алкохола ... няма ограничения. Безумно скъп, но има. Пробвах местен вид бира ... „Макаби”. Не е лоша, приятна, лека бира.\nОтносно пушенето. Не се пуши на закрито.\nДокато вечеряхме, дъждът най-после спря и успях да се разходя за вода и разни дреболии от магазина. Водата в Израел е годна за пиене. Тоест, ако се прежалите, можете да пиете от чешмата. Минералната им вода също не е лоша.\nЩе направя и малка отметка за сигурността. Имайте предвид, че приказките ми за милитаризма в началото не са шега. Израел е много военизирана държава. Дори не полицейска. Военните си се разхождат с униформите и автоматите по улиците и това също не е туристическа атракция.\nВ резултат на това, като изключим терористките в мое лице , мястото е доста сигурно и спокойно за туристите. Стига да спазвате разумните мерки за сигурност на парите си, нямате никакви проблеми да се разхождате сами или вечер. Няма да имате проблем.\nСледващият ден – 31.12. беше посетен на първата порция религиозен туризъм. Щяхме да посетим Назарет, където е живяла Богородица и където е получила благата вест и Галилейското езеро, където е проповядвал Христос. Галилейското езеро е тясно свързано и с модерната политико-историческа картина на района, но за това след малко.\nУспешно се настанихме в автобуса и се отправихме към Назарет. Ще използвам случая, да изразя възхищението си от групата, в която попаднах тази година.\nОбикновено пътувам с големи групи и винаги имаме отявлени Бай Ганьовски изпълнения. Тази година бяхме 40 човека. Когато ни кажеха да сме в автобуса в 8, в осем без десет ние вече нервничехме, че шофьорът закъснява.  Много случих на спътници тази година.\nИ така с приятна беседа от водачката ни, изминахме около 30 километра на североизток до град Назарет.\nНазарет е градът, в който е родена и живяла Света Богородица. Там и се е явил Архангел Гавраил и и е донесъл благата вест, че ще роди Спасителя.\nНа мястото където е била къщата на родителите и, днес има голяма църква. Католическа.\nТъй като пристигнахме преди десет, ни вкараха в първия магазин за сувенири. Руски, православен магазин за църковни сувенири! И тук много жестоко се прецаках!\nПо въпроса за магазините и пазаруването в Израел.\nЗа нищо на света! не пазарувайте от тези магазини за сувенири! Цените са отвъд най-безумните Ви идеи! По никакъв начин не се оставяйте да Ви заблудят!\nВсяко нещо, което купите от такъв магазин, след това в съседния арабски такъв, със съответния пазарлък ще закупите за три до четири пъти по-евтино /зависи колко сте добри в пазарлъка/! Аз си купих магнит, за 7 долара. В съседния магазин вървеше по 2. Без пазарлък при това.\nТака че, не се заблуждавайте. Ако решите да се сдобиете с религиозни сувенири, които след това да осветите или просто да донесете за подарък, направете го със съответния пазарлък в арабските магазини. Цените могат да варират леко, в Йерусалим е по-скъпо от Витлеем, Йерихон или Назарет например, но при никакви ситуации не се лъжете от религиозните магазини.\nПри темата за пазаруването, искам да направя вметка и за езика. Освен ако не говорите иврит, ще трябва да се разберете на някой от международните езици. Който, вече не се изненадвам, в Израел се оказа руския.\nПрез последните 20 години в Израел са емигрирали над 1.5 милиона руски евреи. И са се настанили в нишата на търговията. В следствие на което, отново се чувствах глупаво с моя никому ненужен английски език. \nАко мислите да имате контакти с местните, преговорете си руския.\nСлед като напазарувахме порядъчно от религиозния магазин се отправихме към църквата на благата вест.\nНа мястото е имало византийска базилика. Строена е след посещението на царица Елена по светите земи. Царица Елена е майката на Константин Велики, ако помните.\nПо-късно е разрушена и отново възстановена от кръстоносците. Отново е разрушена от мамелюците и е окончателно възстановена от католическата църква в средата на миналия век.\nНе ме питайте как се знае, че това е било къщата на Дева Мария. Казаха, че бил намерен надпис, гласящ „Щастливата Мария”. \nРазгледахме останките от къщата, поснимахме, запалихме свещи и ни подбраха към следващото ни място за посещение. Докато се спускахме през града към автобуса, се натъкнахме на сергия с плодове. И между тях ягоди.\nПризнавам, не им устоях. С такъм ентусиазъм се спуснах да си купя, че подлъгах и още няколко човека от групата.  Тъй като там е топло, плодовете им растат на слънце, не в парници. Ягодите бяха потресаващо вкусни. Истински, пресни ягоди. На връх Нова Година! Заслужаваха си. \nСлед това, докато си чакахме возилото, опустошихме и една сергия за гевреци, на местен арабин.\nТехните гевреци не са точно като нашите. Дълги, печени и със сусам. Човекът ти дава геврека и ти дава едно пликче с ... нещо като шарена сол. Има си допълнителни техни подправки, обаче с пресен геврек е потресаващо вкусно! За петте минути, в които чакахме, му свършихме гевреците на човека. И той доволен и ние щастливи. \nСлед Назарет се отправихме още на североизток към езерото Галилея и мястото, където река Йордан изтича по пътя си към Мъртво море. Умишлено казвам изтича, а не - извира. Река Йордан извира от планините, на север от Галилея, влива се в езерото, минава през него и изтича от другия му край.\nГалилейското езеро /в миналото са го наричали море/ е най-големият източник на сладка вода в Израел. Държавата ползва около 60% от сладката си вода от него. Поради това преди 40 години областта е била арена на 6-дневната война със Сирия, Йордания и Египет. Израел печели войната и завзема целите Голански възвишения, където е разположено езерото.\nПървата ни спирка по пътя ни беше река Йордан.\nСега, за тези, които не знаят, в река Йордан Йоан Кръстител е кръстил Христос и го е обявил за новия месия.\nСъответно, същата история слушах и в Йордания. И там ни показаха точното място, където е кръстен Христос. \nМястото където се намира комплекса е много приятно. Тъй като е в началото, реката няма нищо общо с малката, кална вадичка, на която казват река Йордан в Йордания. Въпреки че не е широка е чиста и много хубава река. Имаше видри, които успяхме да снимаме и едни огрооомни риби, които туристите хранят и те само дето не излизат на брега, да ни преследват! \nНа река Йордан можете да си купите или наемете бяла, ритуална роба, с която да се кръстите във водите.\nПо въпроса за кръщенето. Това не е традиционно кръщене, както го познаваме ние. Ако човек реши да се кръсти в река Йордан, трябва да се изъпе целия, като се потопи три пъти във водата. В целия процес не участва свещеник. Кръщаването е оставено на вас.\nТака че, всъщност това не е истинско кръщене. Днес се приема от вярващите като процес на пречистване от греховете.\nВ края на декември водата е доста студена. Не беше повече от 12-15 градуса. В резултат на което, повечето от нас си потопиха само краката. Нооо ... имаше си и хора от групата, които си изпълниха целия ритуал.\nСлед като се потопите, в центъра за туристи получавате сертификат ... английски, руски, немски езици .... български няма. Дават Ви сертификата, слагат Ви печат, а после си дописвате името сами. В центъра има поредния магазин за сувенири ... който също не препоръчвам.\nАко искате да се кръстите в река Йордан, опциите Ви са следните. Да си закупите предварително бели роби, с които да се потопите във водата. Тези роби могат да се купят на място или дори да се вземат под наем, за нещо като ...2 долара. Също така трябва да имате хавлия или голяма кърпа, съответно дрехи за преобличане. В центъра има оборудвани съблекални и бани. Имайте предвид, че бялата роба става напълно прозрачна, след като се намокри. Ако ще влизате във водата, предвидете си бански. Иначе все едно сте си голи. \nНа река Йордан е единственото място в светите земи, било в Израел или Йордания, където съм видяла някакъв знак оставен от православна България. На всички други религиозни места има всякакви дарения от други църкви, православни или не. Икони, мозайки, статуи, каквото са се сетили хората. От нашата църква никъде и нищо! Все едно няма такова чудо БПЦ. Дори и на река Йордан, мозайката, дарена на центъра, не е от църквата, а от православна фондация от Пловдив. Тъжна история. Не мога да повярвам, че за няма 50 години комунизъм и зряло социалистическо общество, църквата ни тотално се е превърнала в чисто бюрократична, държавна придатка, и днес няма общо с религията или духовното израстване на народа. Но, за съжаление е така.\nВ околностите на Галилейското езеро, след приятната спирка на река Йордан, спряхме за късен обяд. В местен рибен ресторант. За да ни нагостят с местната кулинарна забележителност – рибата на Свети Петър. Иначе казано сладководна тилапия.\nЕ, казаха, че имала кости, така че, аз пасувах по въпроса с рибата и оползотворих времето в слънчеви бани, в слънчевия и топъл ден и разходка по брега на езерото.\nАко мислите, че Галилейското езеро е пропуснато от житието на Христос ... не е. В село Капернаум, на брега на езерото е живял Свети Петър. И тук е дошъл Христос да проповядва.\nПризнавам си, че в този момент вече бях уморена и не слушах внимателно. Но останах с впечатлението, че тук е станало чудото с хляба и рибата. \nОт самото село, разбира се, нищо не е останало. Има останки от синагога от 8-10 век и малко зидове от сгради от по-ранни времена. И това е всичко. Има и църква, разбира се. Новопостроена. Посетихме я.\nТъй като минаваше пет часа, слънцето залезе, стана тъмно и тръгнахме да се връщаме обратно в Нетания за посрещане на Нова Година.\nКакто и в предишни пътеписи съм отбелязвала, посрещането на Нова Година по света не е чудовищната вакханлия, която се заформя по нашите географски ширини. Особено в пиротехническо отношение.\nНастаниха ни в ресторанта на хотела. Хапнахме, пийнахме, потанцувахме. Длъжна съм да отбележа, че вечерта се оказа неочаквано приятна. От една страна, тъй като групата беше много приятна и ние си направихме вечерта весела. От друга страна, персоналът на хотела много се беше постарал. Бяха наели оркестър, който свиреше хубава музика, а водещият, един невероятен дядо на над 75 години, който в последствие се оказа мениджъра на хотела, беше във вихъра си и много допринесе за общата весела атмосфера. Дори се бяха постарали да ни намерят хора, които ни пуснаха след 12 часа. \nРазбира се, не се разминахме без кючекиня. Девойката беше добра, получи си съответните бакшиши.\nСпоменах пиротехниката. Е, нямаше. Сигурна съм, ясно Ви е защо. \nНа следващата сутрин беше време да се сбогуваме с Нетания и да се отправим към втория хотел в нашата екскурзия, този във Витлеем.\nЗа тези, които не знаят, Витлеем е част от палестинската автономия. Съответно, информацията, която достига до нас по новинарските емисии, е за ужасно изостанало, бедно и окаяно място, в което местните едва ли не изяждат туристите.\nНищо от това не е вярно. Витлеем е хубав, бързо развиващ се град. Населението е разделено 50 на 50 – християни и мюсюлмани, които живеят в мир и разбирателство. Няма насилие или някакъв вид враждебност към туристите, или между местните хора. Хората са мили, любезни и услужливи. На същото отношение се натъкнах и в другия град от автономията, който посетихме – Йерихон. Ако Ви се случи да посетите части от палестинската автономия, нямайте притеснения.  Така че, води ми се, че съм посетила и Палестина.\n1 януари 2014 година, за нас беше посетен на мързелив туризъм, иначе казано – Мъртво море.\nЗа незапознатите, Мъртво море е най-ниската точка на сушата, - 417 метра под морското равнище. Мъртво море, е солено безоточно езеро и единствения източник на прясна вода е вливащата се в него река Йордан и редките валежи. За съжаление, Израел и Йордания експлоатират реката отвъд границата на екологичната катастрофа, в следствие на което, от реката в морето се влива само кал, но не и вода. Такава екологична катастрофа са си докарали, че в момента морето намалява нивото си с по един метър на година. Сега има проект да се докарва прясна вода през йорданската пустиня от Червено море. Когато бях в Йордания, проектът все още търсеше спонсори. Сега чух, че има подписан договор. Явно Саудитска Арабия развърза кесията. Ако обаче не направят нещо по въпроса, след 40 години там вода няма да има. И ще им остане солената пустиня. И ако още не са се избили от глупост, ще си скубят косите. Обаче човешката алчност край няма както всички добре знаем.\nПо пътя ни от Витлеем към Мъртво море, направихме сериозно спускане от над 600 метра обща денивелация. Което си е сериозно спускане и се отразява мноооого неприятно на ушите.\nПътят към Мъртво море минава през Юдейската пустиня. Пустините в Израел нямат пясък. Всичките са каменисти плата, на които се настаняват бедуините. Израел си има бедуини, също както и останалите държави в региона. Доколкото разбрах от беседата, са ги цивилизовали в известна степен. Имат израелски паспорти, не си позволяват да пресичат много границата /мисля, ясно защо/ и децата учат в израелски училища. Иначе, бедуинските лагери, които видях в Израел, по нищо не се различават от катуните у нас. Освен по камилите. Но пък тук си имаме коне. \nПреди да достигнем самото море, се отбихме в град Йерихон. Част от групата искаше да купува някакъв особен вид фурми. Били по-големи от обикновените и значително по-вкусни. Аз фурми не обичам, така че, не проявих интерес. За тези, които обичат, фурмите били общо 12 вида. Един от тях се отличава с големината и сладостта си. Когато купувате, гледайте да са от този вид. За съжаление името не помня.\nДокато спътниците купуваха фурми, аз се натиках в един от магазините за козметика.\nМоже би е редно да направя малко отклонение по въпроса за козметиката на Мъртво море.\nТъй като са изключително богати на всякакви минерали, водата и калта на Мъртво море се използват освен за производство на изкуствени торове и за производство на много известна козметика. Има всякакви продукти. Особено известна и ценна обаче, е черната кал.\nЧерната кал от Мъртво море си е ... кал.  Но е най-лечебната кал на света. Тези, които са били на кални бани в Поморие, знаят за какво говоря. Тази обаче е още по-наситена на минерали.\nПо здравословни причини бях тръгнала с идеята да купувам кал и придружаваща лечебна козметика. И в този магазин се развихрих.\nТъй като Йерихон е част от автономията, цените бяха доста по-разумни от ужасите, на които се нагледах в израелските магазини. Пообиколих, поговорих си с една девойка ... и напазарувах. И понеже напазарувах сериозно количество козметика, накрая ми направиха 15% отстъпка, че и подарък получих! Как да не ги харесва човек мюсюлманските търговци!  Може да Ви излъжат в пазарлъка, но ще направят така, че да си дадете парите с удоволствие и да си тръгнете с добро настроение. Аз пък, като жест, пратих още няколко дами от групата да си напазаруват в този магазин. Нито една не си излезе с празни ръце! )\nВ добро настроение и с пълни торби ни натовариха на автобуса, и се отправихме към един от кибуците на брега на Мъртво море, където по програма имахме време за къпане, мазане с кал и плаж.\nМоже би сега е удачен момент да Ви разкажа малко за кибуците.\nКибуц или кибуцин както е правилно, е чисто еврейско изобретение. След дискусия с екскурзоводката ни, установихме, че най-близката дума, която описва тази философия е ... комуна.\nКибуц, това са няколко семейства, които малко или повече вярват в идеите на чистия комунизъм /на теория, имам предвид/. Събират се, построяват си селище и наемат земя от държавата. И там всичко е общо. Освен жените, както мъдро отбеляза нашата екскурзоводка. \nЖивеят в една общност. Имат собствено училище, където учат децата. Всичко е общо. Храната, дрехите, обувките, лекарствата- Всичко се съхранява на едно място. И като имаш нужда, отиваш и си вземаш. Къщите им нямат кухни, всички се хранят в общ стол, като за храната не се плаща. Тя е обща.\nЗа труда си в комуната, не получават заплати. И всички приходи се вливат в сметката на кибуцина, след което се разпределят по равно. Не по братски, по равно! Надявам се схващате разликата. \nКак се издържат. В началото, когато са основани, а и все още, основното им препитание е земеделието. Земеделие и животновъдство. Най-огромния процент обработваеми земи в Израел, се обработват от кибуцините. Освен земеделие, се занимават особено активно и с животновъдство.Там видях такива краварници, пред които нашите, по европейски щастливи кокошки и пилци ще позеленеят от завист. Всеки краварник си има климатици. Имат си соларни системи на покривите. Правят им водна завеса, да не им е твърде горещо през лятото. Изобщо и за животните в кибуците е настъпил комунизъм. \nА сега сериозно. Въпреки сериозната земеделска дейност, някои от кибуците имат сериозни финансови проблеми. Проблемът, очевидно е, че много от младежите, след като завършат училище, отиват да учат в университет и след това нямат желание да се връщат. А в днешно време повечето хора предпочитат капитализма пред развития комунизъм. Да се чуди човек защо.  Затова изоставащите кибуцини се принуждават да се отварят към света и да започнат да прилагат някои капиталистически похвати. Започват да приемат туристи, отварят спа центрове, дори започват да заплащат на жителите, с цел да ги задържат.\nЕдин такъв спа център, на кибуцин на брега на Мъртво море посетихме и ние. Тоест, БИЛ на брега на Мъртво море! От момента, в който центъра е построен преди няколко години, морето се е отдръпнало навътре с около 100 метра. И днес туристите се превозват от центъра до брега с влакче.\nСамият център, неизненадващо, се управлява от рускини. Както казах, след 1989 година в Израел са емигрирали над 1,5 милиона руски евреи. И са буквално навсякъде. Говорят Ви изцяло на руски и тежко Ви, ако се опитате да минете с английски. Езиковата бариера е тотална.\nВ интерес на истината, посещението и престоят ни бяха изключително приятни и забавни. Имат си минерален извор с топла вода. Обаче .... сероводороден! Ужас! Мирише на развалени яйца, та се не трае! Казват, че е чудовищно полезен за кожата, обаче миризмата не се търпеше, така че, от нашата група почти никой не влезе в него. Направо се отправихме към брега на морето.\nТъй като имахме цели два часа за плаж си изкарахме много весело. Температурата на въздуха беше около 20 градуса. При липсата на вятър и силното пустинно слънце, това е напълно достатъчно за качествени слънчеви бани. Морската вода е с температурата на въздуха. Тук, това би значело, че няма да има смелчаци във водата. Тъй като водата на Мъртво море е тежка, заради минералите, а и няма движение, 20 градуса там си е една перфектна температура за къпане. Пет минути след като се добрахме до брега всички цапахме из водата. \nПо въпроса за къпането в Мъртво море. Носете си минимум джапанки. Дъното не е покрито с пясък. А с дебела солна кора. Твърдо е и боде. Можете да минете и боси, но все пак имайте джапанки под ръка. Когато сте във водата най-много трябва да внимавате да не си намокрите очите. Водата е толкова отвъд солена, че ще ви причини изключително болезнени усещания и то за доста дълъг период от време. Ако Ви се случи да ви влезе вода в очите – измивате изключително обилно с чиста вода. Без да търкате! И колкото повече плачете, толкова по-добре. Ако имате открити ранички ... щипе. Много! Но пък след това всичко зараства като по чудо. \nИ да, в Мъртво море НЕ се потъва. Аз съм абсолютният удавник, не мога да плувам, ужасно ме е страх от вода и дори аз се отпускам, и си се нося по повърхността. Обаче после имам проблем да стъпя на дъното. Водата не позволява да стъпите! \nПоплувахме, поснимахме се и дойде време за калните бани. На брега имаше две дупки, изкопани, в които имаше от прочутата черна кал. Какво мацане падна! Ставате черни и като истински прасета!  Но пък беше изключително забавно.\nСлед като се мазахме с кал, постояхме, за да изсъхнем. Естествено, след като изсъхнахме, се превърнахме в кални статуи. И отново наджапахме в морето, за да се измием. Голяма веселба падна. Накрая, все пак трябва да се измиете с честа вода. Водата на Мъртво море е лигава, като ... белина почти, и ако не се измиете, кожата Ви се покрива със слой соли. Не е приятно, да не говорим как изсушава.\nИзкаляни, изкъпани и прясно измити, решаваме, че е време за обяд. И се отправяме към ресторанта на спа центъра. Кибуц, кибуц, ама парите на туристите прибират.  Няма да споменавам безумната сума, която дадох за пилешки шницел с пържени картофи. Най-добрата стратегия на такива скъпи места е просто да не пресмятате всичко в левове. Иначе ще полудеете.\nМалко преди четири часа нахранени, изкъпани и вече поуморени ни подбраха към Витлеем, за да се настаним за още две нощувки.\nТъй като на следващия ден ни предстоеше най-голямото обикаляне, Йерусалим и Витлеем, екскурзоводката ни предложи да направим една вечерна обиколка на Йерусалим, за да си я спестим на следващия ден и да не препускаме като ненормални.\nКачи ни на една от наблюдателните площадки на хълмовете на Йерусалим, откъдето се откриваше чудесна гледка към стария град. И откъдето придобихме ясна представа за това, какво обикаляне ни се пише на следващия ден. \nСлед това се отправихме към Витлеем. Витлеем, както вече казах, се намира в палестинската автономия. Иначе е на пет километра от Йерусалим. За да стане ясно, че това не е Израел, а Палестина, е ограден с голяма бетонна стена. Към три метра висока, обрамчена с бодлива тел. КПП-тата са едни огромни, бетонни врати, които предполагам, че се и затварят вечер! Безумна работа направо! От двете страни на вратите стоят съответните въоръжени ненормалници, които само се чудят как да почнат да се стрелят! Добре, че са туристите, та са се кротнали! Никой не иска да подплаши туристите.  Ето, че и от нас имало полза. Правете любов бе хора, не война! )\nХотелът, в който ни настаниха, хотел Витлеем, се оказа мноооого приятна изненада. Новопостроен, добре поддържан. Големи, чисти, добре поддържани стаи. Червена точка за агенцията ни по този въпрос.\nПо въпроса с храненето в палестинската автономия. Това си е все едно арабския свят. Хранят като за световно. Единствената липса е на свинско. Там гладни не останахме.\nВ хотела имаше още туристически групи. Най-голямата, колоритната и интересна за нас, беше тази на поклонници от Нигерия. Много мили, любезни и възпитани хора. Очевидно дошли да станат хаджии. Начинът им на обличане обаче беше това, което ни хвърляше в колективен шок.  Тези хора идват от тропиците. Очевидно в Израел им беше студено. И съответно, шапки, шалове, дебели пуловери. Обаче .... боси! По джапанки или сандали, но на бос крак! Ето това не успях да го разбера. )\nСъщата вечер, първи януари, станахме свидетели на интересна особеност на палестинската автономия. Демонстрациите.\nНали сте виждали по телевизията, как протестират там. Коли, пълни с мъже, седящи на прозорците и висящи от багажниците, които размахват палестинските знамена, вдигат невероятна гюрултия и така обикалят по улиците. Ето на такова нещо се натъкнахме. Същият този ден посланикът на Палестина в Чехия се беше взривил с експлозив и това явно породи силни анти-израелски настроения. Както се оказа вследствие, грешката си е на палестинците, но демонстрацията явно беше въпрос на чест. За да добиете представа за децибелите, аз бях настанена на десетия етаж, а все едно ми демонстрираха в стаята. Какво да се прави, особености на националната политика. \nПоследния цял ден от нашата екскурзия беше посветен на двете най-важни точки от живота на Христос – Витлеем и Йерусалим. По програма, първо трябваше да посетим църквата на Рождество във Витлеем и после да се отправим към Йерусалим и Божи гроб. Нашата екскурзоводка обаче, една много умна жена, ни обясни, че сутрин в църквата на Рождество имало служби и не се пускали туристи. Така че, не ни мърдали три часа чакане. Ето защо щяхме да обърнем живота на Христос и да идем първо на Божи гроб. Речено – сторено.\nЩе направя една малка вметка, по въпроса за посещенията на тези най-популярни религиозни обекти. Ако ще посещавате църквата на Рождество, най-доброто време за посещение е след 15.30. Тогава вече няма служба, а и групите значително намаляват. В Йерусалим, на Божи гроб, най-доброто време за посещение е по обяд. Тогава туристите огладняват. Към 13.00 часа ние чакахме САМО час. Обикновено се чака по три.\nИ така, отправихме се към Йерусалим.\nМоже би, тъй като до момента не съм им отделила внимание, тук е мястото да спомена една от ... забележителностите на Израел. Ултраортодоксалните евреи.\nЗа незапознатите, ултраортодоксалните евреи са прослойката от най-крайно вярващите израелци. Сигурна съм, че сте ги виждали по телевизията. Това са тези, облечените в черно, с черни ... като бомбета на главите и с масурчета покрай ушите. Дето се молят всеки ден на Стената на плача. Сещате се. \nТа тези евреи са ситуирани главно в и около Йерусалим. По религиозни причини.\nТова, заедно с част от палестинското население е най-бедната прослойка на израелското общество. Мъжете в тези семейства не работят. Не ходят в армията. Не плащат данъци. Единственото им ... „задължение” е да четат по цял ден свещените книги, да ги обсъждат с равините и да се молят на Стената на плача. А да, и да запазват духовната си чистота. Което се изразява в неработене. \nЖивотът в тези общности се поддържа от жените. Жените работят, поддържат къщата, раждат и гледат деца. МНОГО деца. В тези семейства, по религиозни причини, не се използват контрацептиви. Никакви. Ето защо семейства с 8-10-12 деца е нещо нормално. Като многоженството не е позволено. 12 деца. От една жена! Представяте ли си!\nСпоред екскурзоводката ни, сред модерно мислещите евреи се надига много сериозен ропот против ултра ортодоксалните. Искат да ги накарат поне някаква работа да вършат. Май нямат сериозен успех до момента. \nПървата ни спирка в Йерусалим беше Гетсиманската градина. Там където Юда е предал Христос. Сещате се.\nТам посетихме така наречената Църква на 12-те нации. Модерна, съвременна църква, от началото на миналия век. Католическа е.\nОколо църквата има малка маслинова гора. Смята се, че това е мястото, на което се е молил Христос в деня на ареста си. Част от маслините са на над 400 години.\nСеверно от църквата се намира православната църква „Успение Богородично”. Тоест, в нея е погребана Богородица. Това е второто място, на което ми се твърди, че е погребана Богородица. И понеже всички сме били в Ефес, нападнахме екскурзоводката ни с питания, как така се получава. Жената добросъвестно ни обясни, че турците си измислят и това в Ефес, е само къщата, където е живяла. Като усетила, че ще умира, се вдигнала и тръгнала към Йерусалим. И ето, сега е погребана там!\nАааа, не знам, да се разберат с турците за честта! \nСамата църква е много стара. Строена е през 12 век, от кръстоносците, на мястото на по-старата базилика, построена от царица Елена. Според легендата, в църквата са погребани майката и бащата на Богородица –Света Анна и Свети Йоаким, както и съпругът и - Свети Йосиф. На мястото на саркофага днес има и чудотворна икона. Руска, естествено.\nВ тази църква за пореден път се сблъсках с факта, че отците, били те православни или католици доста бързо са усвоили капиталистическите порядки.\nСвещите, които се палят пред иконите, особено в православните църкви, не са с фиксирана цена. Парите Ви са дарение. Колкото искате. Обаче! Свещеникът, който даваше свещите, арменски беше, се пазареше за цената! Няма такова нещо като дарение, 1 долар! Минимум! Оттам нататък вече е дарение.\nПризнавам, доста се подразних. Явно отците бяха успели да сложат цена и на съвестта на вярващите. Не че им е за първи път де, но пък и не сме във времената на Светата Инквизиция, Слава Богу, че да ми слагат цена на изкуплението.\nОтвън пред църквата се сблъскахме с действията на израелската полиция.\nКакто казах по-рано, страната е доста сигурна и спокойна.\nЕ, в този момент явно полицаите бяха заловили крадци, преджобващи блеещите тълпи от туристи. Лелееее, какъв бой отнесоха! Три патрулки, полицейски джип и ченгетата се стовариха върху крадците като каменна лавина. Ако не бяха туристите, които наизвадиха телефони, за да снимат цялата сила на израелската полиция, някой щеше да се озове размазан в болницата.  Не от полицаите, естествено.\nГетсиманската градина е обградена от още едно много интересно място. Най-голямото и най-старото еврейско гробище в света. Най-старите гробове са от преди почти 3 000 години. Стотици метри гробове, плътно един до друг. Всички с лице към Стената на плача, като тези, най-близо до Стената, щели да бъдат първите възкресени, в деня на Страшния съд. Ние не му отделихме внимание, но мястото наистина е монументално, забележително и поне за мен, поражда страхопочитание.\nСлед Гетсиманската градина беше ред за наистина сериозната религия. А именно, Стената на плача, Виа Долороса, Голгота и Божи гроб.\nЩе Ви спестя описанието на стария град на Йерусалим. Само ще отбележа, че е разделен на четири: мюсюлмански квартал, еврейски квартал, християнски квартал и арменски квартал. По ирония всички християнски светини и най-голямата еврейска светиня се намират в мюсюлманския квартал.\nТова с еврейската светиня е повод за най-големите тревоги за мира в района.\nХрамът, най-святото място на еврейския народ, е разрушен през 73 година от новата ера, по заповед на император Тит, като наказание за въстанието на еврейското население в римската провинция Юдея. От храма остава само една от подпорните стени, днешната Стена на плача. След като през 7 век по тези земи се появява исляма, по незнайно чие тълкувание, Светая Светих на храма се оказва едно от най-светите места на мюсюлманите. Вярва се, че точно на това място Архангел Гавраил е възнесъл Пророка Мохамед на небето, за да получи Корана от Аллах. Сега на това място се намира джамията Ал Акса.\nДостъпът в нея е категорично забранен за евреите. Християните можем да се мотаме в двора и, но не и в самата сграда. Ако се сещате, това е синята сграда, със златен покрив. Една от най-известните гледки от Йерусалим.\nЕ, точно заради тази сграда е голямата драма в Йерусалим. Ортодоксалните евреи казват, да я взривим. Това е нашият храм, ние ще го възродим тук. Мюсюлманите казват, пипнете Ал Акса и Третата Световна ви е гарантирана. Християните се почесват тревожно по главите и се опитват да спасят туризма в района.  Все пак, нашият Господ е погребан на няма и 200 метра оттам.\nИ така, точно Стената на плача беше първата ни спирка по религиозния ни път за деня. Тук извадихме малко очакван късмет. Понеже беше четвъртък, се оказа, че точно в този ден на Стената на плача се провежда религиозния ритуал Бар Мицва. Иначе казано, на този ден, момчета, навършили 13 години, биват завеждани много тържествено до Стената на плача, където им се дава свещената книга и четат от нея. Нещо като първото причастие при католиците. От този момент се смята, че момчето вече е голям човек.\nРитуалът е много тържествен. Цялото семейство се събира и отвежда момчето, заедно с равина до Стената на плача. Пеят и се веселят шумно. На самата стена, мъжете отиват в тяхната част от стената. Там протича самият ритуал. Жените гледат, покачени на столчета, над дървената преграда, която дели стената на мъжка и женска част.  Накрая ритуала завършва с масово хвърляне на бонбони от двете страни на дървената преграда. Всъщност изглеждаше много тържествено и весело събитие. Момченцата изглеждаха много трогателни в строгите си костюми, опитващи се да изглеждат като истински мъже. \nИ така, след още една проверка на багажа, стигнахме до самата Стена.\nСега, за Стената на плача, ние еретичните християни си имаме поверие. Намисляте си най-съкровеното желание, написвате го на листче и го пъхате в някоя от дупчиците между камъните на стената. Предполага се, че това е червен телефон до Господ и желанието Ви ще се сбъдне задължително. Че и бързо, при това. \nКазвам християнско поверие, защото не видях евреи да правят такова нещо. Те само си се молеха, четяха си от ... свещените книги и си биеха главите в стената. Даже и жените правят такива неща. Е, молят си се хората, предполагам. Просто се поклащат напред-назад и това прилича малко на биене на главите им в стената.\nЕ, изпълнихме и ние ритуала с посланията. Лично аз имах половин джоб с послания, написани от сума народ, които чинно сложих на стената. Имам обратна връзка, че са взели да се изпълняват. Представяте ли си! )\nПризнавам, че лудницата около самата Стена е сериозна. И натоварваща. Ако нямате послания, които да сложите на Стената, по-добре просто погледайте хаоса от страни. На мен ми се зави свят.\nА да, една отметка за доброто възпитание. Ако все пак стигнете до Стената, отдръпването от нея се извършва заднешком. Тоест, не може да насочвате задните си части към такова свято място. Отдръпвате се почтително, с лице към Стената. \nВеднага след Стената на плача, започва най-важната част за религиозните християни. Виа Долороса и хълмът Голгота.\nЗа нерелигиозните. Виа Долороса е пътят, който Христос е изминал с кръста на гръб, за да стигне до Голгота, където е бил разпънат.\nСама по себе си, Виа Долороса представлява няколко улички в претъпкания мюсюлмански квартал на Йерусалим. Няма такава лудница!\nМестни, живеещи на това място, забързани по своите си дела, ярки, шарени арабски магазини, нахални, досадни търговци, които Ви дърпат да си купите едно или друго, тълпи от туристи, щуращи се без посока или групи силно религиозни, вървящи по Виа Долороса с кръстове на рамо и спиращи при всяка стъпка от пътя, за да пеят псалми и да се молят! Човек наистина би могъл да се изгуби в навалицата. Което и се случи с един мъж от нашата група. Добре, че бързо усетихме, че го няма. \nНие, понеже не сме католици, не започнахме Виа Долороса от самото начало, а от петата спирка. Тоест, на всяко място, на което Христос е спирал, на стените си има отметка с римски цифри. И религиозните католици си знаят, тук това, тук това. Тук пеем този псалм, тук другия. Ние си бяхме типичната атеистична банда. Само гледахме да ги преварим, за да се поснимаме на съответното място.\nИмайте предвид, че Виа Долороса е изтощителна, във физическо отношение. Улиците са тесни, претъпкани и доста стръмни. Много стъпала и много завои. За тези със здравословни проблеми, може би е най-добре направо да се отправят към Голгота.\nСмешното е, че нашата група не започна Виа Долороса от началото. Ние не спирахме да се молим и пеем химни. И въпреки всичко, една от тези групи пилигрими, май бяха испанци, както си ходеха бавно, подаваха си кръста, пееха химни и бяха тръгнали очевидно от самото начало ни превариха на Голгота! Големи кашкавал туристи се оказахме! \nГолгота е хълмът, на който Христос е разпънат. Самата дума на иврит означава череп. Хълмът е наречен така, тъй като е приличал на череп. Днес Голгота е под всички църкви построени там. Коптски, етиопски, арменски, източно-православни, католически, всички деноминации са се подредили плътно една до друга.\nПърво, минавате през етиопската църква. Направо през нея.\nИ като излезете от нея ... и хоп! ... двора на Църквата на Божи гроб!\nПристигнахме! Най-важният обект от пътуването, заради който беше цееелият терор на софийското летище.\nПокланяйки се на Божи гроб, всеки християнин става хаджия. Много интересно, много хора в групата изобщо нямаха представа къде точно се става хаджия и се поздравяваха след всяко излизане от поредната църква! \nКогато се влезе в Църквата на Божи гроб, първо се посещава самата Голгота. Тоест физическото място, на което е разпънат Христос. Днес, скалата, на която е забит кръста, се намира под стъклен похлупак. Можете само да се поклоните.\nСлед това се спускаме по стръмни стълби и се оказваме пред второто свещено място ... камъкът, на който е положен Христос след като е свален от кръста, за да бъде миропомазан. Днес, това е една мраморна плоча на пода, на която се освещават всички религиозни предмети, които сте си нарочили за освещаване. Тъй като, като по чудо, точно в момента нямаше много хора, се възползвахме да си слагаме сувенирите един по един на плочата. Иначе слагате всичко накуп, преди отеца да Ви избута и това е. Всичко Ви е осветено. Няма по-голямо освещаване от освещаването на това място. Каквото си сложите там е все едно осветено от всеки един свещеник.\nИ след плочата на миропомазването следва залата на Божи гроб. Катедралата, в която е Божи гроб е голяма, строена по времето на кръстоносците постройка. С отделни зали, за всяко едно от светите места. В залата на Божи гроб има по-малък, православен параклис, в който се намира самият Божи гроб. Параклисът има два входа. От единия влизат всички, от втория .... етиопските християни. Оказа се, че за тях, най-свещената част от гроба е там, където е била главата на Христос. И понеже останалите влизаме от другия край, за тях има отделен вход. \nОтново извадихме късмет. Дъъъългата опашка, на която се наредихме, се оказа .... късичка. И стигнахме параклиса за 45 минути, по часовник. Засичахме ги. Тихо, кротко и спокойно се наредихме един след друг и най-после бяхме на Божи гроб.\nВ параклиса има две помещения. В първото се намира камъкът, на който на Великден /православния такъв/ от небето се спуска Благодатния огън. Нали се сещате, този дето го пренасят от Йерусалим със самолет и трябва да си запалите свещичка от него за в къщи. Е, на този камък ставало чудото.\nИма интересна история, във връзка с Благодатния огън. Когато през средновековието Йерусалим бил част от Османската империя, между християните възникнали търкания. Така, католиците отишли при валията на Йерусалим и наклеветили православните, че правят зулуми и не им дават да служат в храма. И валията изгонил православните от храма. Дошъл Великден. Влязъл католическия епископ да се моли за огъня. Молил се три дни .... нищо. В това време патриарха на Йерусалим се молел пред вратите на храма. И огъня слязъл прави(о при него по една от колоните до вратите. Колоната се разпукала и от нея излязъл огъня. Което пък породило почти метеж сред християнското население. Валията се вбесил, изгонил католиците от храма и оттогава на Великден там влизат първо православните.\nТа така с огъня. \nВторото помещение е самият Божи гроб. Влиза се по двама, за трима няма място. Съвсем мъничка зала, в която под стъкло е гробът Господен. Имате около минута да се помолите, преди отецът да Ви подбере, за да влязат следващите.\nИиии .... след като излезете от параклиса,вече сте хаджии и идва ред на поздравленията. \nО, само да допълня. Вътре, в Божи гроб, не можете да снимате. Отвън, в катедралата, няма проблем. Е, ако сте много напористи и отеца не Ви хване, какво пък, пробвайте се.\nОтвън точно до входа на параклиса гори свещичка. Това е истинският Благодатен огън, частица от който остава да гори непрекъснато в храма. Ако сте се сетили да си вземете свещи, можете да си ги запалите там. Така ще се смята, че сте си занесли у дома част от огъня. Тези свещи се палят само на важни празници. Признавам, съвсем не по християнски се посбутахме с няколко напористи, руско говорящи дами точно пред свещичката. На тях явно дори и Сталин не е успял да им набие в главите идеите за спазване на ред и смисълът на подреждането в опашка. \nОтвън точно срещу входа на параклиса, са намира камък, наречен Пъпът на света. Не успях да чуя какъв е смисълът, но разбрах, че задължително трябва да го пипнем и да се снимаме там. Ние, истински послушни туристи, го направихме. \nС тази важна операция, приключи и програмата ни предвидена за Йерусалим.\nО не, за малко да забравя! Портите на църквата! Мноооого важно място в българската история! \nАко помните, по-нагоре казах, че никъде по Светите земи не съм виждала нищо, оставено от българи. Е, излъгах! )\nПортите на църквата са от камък. И в едната порта има издълбан надпис, цитирам: „Нетко от Копривщица, 1854 г.”!!!!! Божееее, голяма сме работа! Не че и разни други хорица не са си издълбали имената по стените и колоните, но за първи път виждам и българска следа! \nУморени, но доволни, получихме половин час, за обяд. Успяхме да се пръснем и на бързичко да забършем по някой фалафел.\nС това, приключи програмата ни в Йерусалим. Уморяващо и информационно претоварващо пътуване. Нооо, денят ни не бше приключил. Оставаше ни посещението в църквата на Рождество, във Витлеем. Признавам си, че в този момент, по-голямата част от групата беше готова да се откаже и да се прибере в хотела. Не би! \nОсобеното на разходката ни във Витлеем беше, че не бяхме с нашата екскурзоводка. Тъй като е еврейка, тя, по закон няма право да замръква в автономията. Ето защо се сбогува с нас в Йерусалим и ни остави в ръцете на българка, женена за палестинец, която ни разведе из Витлеем. Политика, какво да се прави.\nПризнавам си, че пристигайки във Вrтлеем вече се чувствах доста изнурена и препълнена с информация. И църквата на Рождество ми мина малко като на сън.\nИ така, Църквата на Рождество. Православна църква, построена на мястото, където е роден Христос.\nЦърквата е много красива и много добре поддържана. На 2 януари я подготвяха за честване на Коледа по стар стил и падаше яко чистене. Отците се бяха развихрили. \nЯслите където е роден Христос, се намират в криптата на църквата. Преди да влезете в нея, се минава покрай поредната чудодейна икона – на Богородица с младенеца. Особеното на тази икона е, че е единствената, на която Богородица е изографисана усмихната. Е, усмивката е малко ... въпрос на въображение ... но, все пак, усмивка.\nСлиза се по едно тясно, стръмно стълбище и хоп ... сме в криптата. Там има две свети места. На първо място, това е 14-лъчевата звезда. Това е точното място, където е роден Христос. На това място можете да осветите кавото не сте осветили до тогава.\nТочно срещу звездата се намират яслите, в които е положен Христос, веднага след раждането си.\nКриптата е много тясна и клаустрофобична. А ние както бяхме вече уморени се изнизахме набързо и без да отдадем дължимото внимание на това свято място.\nЕ, с това, туристическата ни програма в Израел приключи. По живо по драво се паркирахме в хотела, за да се подкрепим и да се приготвим за нечовешкото ставане, за превозването ни обратно до България на следващата .... сутрин, по липса на по-точна дума.\nПроблемът се състоеше в това, че полетът ни беше в 07.10 часа. А трябваше да сме на летището три часа преди полета. И един час път от Витлеем до Тел Авив ... сетете се дали не ни вдигнаха в 02.30 сутринта! Ужас!\nПерсоналът на хотела, благословени да са тези добри хора, ни бяха приготвили чай и кафе.Навсякъде по света, ранното ставане си е проблем на съответния гост. Нооо... тук бяха помислили за нашите клети души. Че и сухи пакети за закуска ни бяха подготвили хората! Този хотел ще го запомня с много добро чувство.\nПолузаспали, се наредихме на поредната огромна опашка, за да ни тарашат. Мислех, че няма да имат търпение да се отърват от нас, нооо ... не би. Пак чакане, пак безумни въпроси ... кой Ви опакова багажа ...\nНа всичкото отгоре ... отново тараш на багажа. Иии ... биг проблем! Терористката Мая отново се е проявила! Купила си е кал! Черна кал от Мъртво море! Която не се вижда на скенера и съответно е бомба! Ама тия хора тотално са се чалнали!\nНакараха ме да извадя козметиката за ... много стотин долара, която бях купила, да я сложа в картонена кутия, която ми дадоха, за да пътува отделно от куфара ми, в нещо, което после ми обясниха, че било контейнер срещу бомби, който имало в израелските самолети! Луда работа Ви казвам! Ако някой ми беше казал, че ще имам такива проблеми, заради едната кал, нямаше да я купя! Ноооо .... ако не я бях купила, как те щяха да одерат по десет кожи от всички „терористични” туристки като мен и да ни приберат „терористичните” долари! Истинска загадка!\nИ понеже тараша продължи отново почти час, бях на път да си изтърва самолета, защото цялата тая простотия се случваше преди чекирането на багажа! И отново се оказах ВИП персона. Една от еврейските каки, които ме тероризираха, ме преведе като отявлен престъпник през чекирането, прередих цяяяяяялата опашка на скенерите и накрая ме придружи до паспортния контрол! Като ми взе многострадалната козметика и лично я отнесе в специалния асансьор, до специалния контейнер! В този момент аз вече се бях примирила и не очаквах да си намеря калта на летище София, и само и помахах примирено.\nЗа да се измъкна жива от това ужасно място оставаше още едно последно препятствие. Паспортният контрол. Е там вече не очаквах проблеми. Все пак МОСАД не бяха успели да докажат, че носят тротил, очакваше се да ме пуснат по живо по зраво на самолета. Да, ама не!\nСеди срещу мен една дебела лелка и аз чинно си подавам паспорта. Дзвери се тя в снимката ми, дзвери се в мен. Дзвери се в снимката, дзвери се в мен. И ми вика ... ц, това не си ти! Е тук вече и физически, и психически сили ме напуснаха, и везх да се кикотя истерично. Проблемът явно беше, че на поспорта съм с доста по-къса коса. А сега съм с дълга, че и я бях вързала.\nЕ, свалих аз опашката с идеята, че това ще помогне. Не! Продължава лелката да се дзвери невярващо!\nИ извика един чичко на помощ. Той пък се оказа разумен човек, каква изненада! Каза, ама не се смей, при което аз избухнах в още по-силен смях. Погледна паспорта, погледна мен и гордо провъзгласи .... ама това си ти!!!! )\nНяма да Ви описвам с каква скорост се бухнах в самолета! Това фришопове, това пазаруване, нищо вече нямаше значение. Исках само да се отърва от тия луди хора! Даже не минах през бюрото за възстановяване на ДДС. Харизах им го, само и само да се измъна от там!\nЕ още един стиснат полет на Ел Ал. Нищо, че беше сутрин, отново нямаше нито кафе, нито поне чай. Добре, че поне се прибрахме бързо.\nИ както казах в началото, за първи път ми идеше да целунна земята на летище София!\nЗа безкрайна моя изненада обаче, бомбо-козметиката ми си пристигна цяла. И непокътната! Явно даже хамалите на летище София не искат да имат нещо общо с израелските авиолинии.\nЗа край, бих повторила това, което казах в началото – не ходете в Израел! Съжалявам, но дори забележителната история не си заслужава психическия терор, който ще преживеете.\nНе искам да звуча цинично, антисемитски или някаква такава дивотия, но докато тези хора тероризират туристите, от които имат само полза, мнооого ще има да си патят на местна почва. Ама много.\nЗа себе си,аз не препоръчвам на никого да ходи там. Ще се придържам към останалата част от света. Сигурна съм, че има много места по света, където хората не тормозят туристите. Преживяването беше полезно, но неприятно. Не възнамерявам да го повторя.\nБлагодаря ви за труда, че сте написала пътеписа, беше ми полезен . Дано да нямаме проблеми при екскурзиите ви пожелавам на вас и на мен. Чао и Христос да ни пази!\nБожее опази от изкукали стари моми! Бях в Израел точно преди два месеца и нищо подобно не преживях. Всичко беше повече от перфектно. Пътувах с дъщеря си и никой не ме попита защо съм без съпруга си. Всички бяха мили и усмихнати. В Израел срещнах толкова добри светни хора за 8 дни колкото за 38 в България не успях. Междо другото,отидох там сама с детето си и не пътувах с туристическа агенция. Оправих си се чудесно и сама макар и да говорех на български с руски окончания. Да и Палестина е гето сравненас Израел.Как да сравниш 17 с 22 век?\nНеудовлетворена и жалка женица която търси удовлетворение и спасение от самотата и празнотата в която просто СЪЩЕСТВУВА, докато на всяка нова година пътува! Не са ти виновни евреите. Намери си мъж,ако не истински то поне един в кутийка от специалния магазин.\nБраво на авторката, има дар слово/писане/, чувство за хумор и самоирония. Постарала се е да предаде чутото от екскурзоводите там, което е полезно за всеки, който ще пътува по тези места. Но... Аз също не съм съгласна, че някой подлага на такъв тормоз туристите. Нашият гид застана на контролния пункт за багажа, питаше ни на български сами ли сме си подраждали куфарите, давал ли ни е някой нещо да пренасяме, купили ли сме нещо забранено. Израелският пост, разбира се, нищо не схващаше от този разговор, но той чинно се проведе за всеки от нас. Всички казвахме Не, не, не и аси тръгвахме. Аз бях купила една голяма кутия и две малки с риба тон, защото във Витлеем вече нямаше за какво друго да си изхарча шекелите, те бяха в куфара. Тук разбрах, че багажът ми е проверяван, кутиите бяха издърпани до ципа и оставени там, без нищо друго да беше разбъркано или изчезнало. Да, хората са внимателни, но в този район с характер на цъкаща отвсякъде бомба, това не бива да омерзява никого и да става повод за злословие.\nИзраелците ки имат пълните основания да са особено бдителни. И са доказали, че знаят как да се справят с арабския тероризъм.\nНа някого може да ме се струват странни въпросите, които задават хората по сигурността, но всичко си има смисъл, тоав е наука и те са професионалисти, които знаят какво правят.\nА знаете ли коя авиокомпания няма случаи на успешно отвлечен самолет или атентат при полет? Ами да - ЕлАл - сигурно има защо да е така.\nБлагодаря! От пътеписа почерпих много полезна информация! С тази разлика, че на летище ни провериха много обстойно, но бяха много любезни. Моето разочарование е от екскурзовода, безотговорен и алчен! Всичко друго беше много хубаво, пак ще отида!\nБраво! Продължавай да разказваш за своите пътувания, много полезна информация. А за "доброжелателните коментари", нали знаеш, кучетата си лаят, керванът си върви.\nБлагодаря за полезната информация. Желая ви успех при следващите пътувания. Бог да ви благослови!\nНай-новите оферти за Израел ...\nЦени на билети до Израел\nБлясъкът на Холивуд (и трафикът на Лос Анджелес)\nwww.OkoloSveta.com - Пътепис | Азия | Израел | Големите надежди


5 начина да направим омлета още по-полезен | Zdrave.to\n5 начина да направим омлета още по-полезен\nСамо няколко допълнителни съставки могат да направят омлета по-вкусен и по-здравословен\n02.08.2019 8:00 2157 прочита 0 коментара\nОмлетът е едно от най-популярните и най-прости ястия в нашата диета. Оказва се обаче, че можем да го направим изключително полезен за нашето здравето само с няколко малки добавки.\nДобавете още зеленчуци. Ако харесвате бъркани яйца, добавете още зеленчуци и не забравяйте други здравословни съставки като месо и сирене. Зеленчуците също ще наситят това ястие с фибри и витамини, което ще го направи по-полезно и ще предизвика по-дълго усещане за ситост.\nТази смес от две съставки спасява 1000 живота всяка година!\nИзберете правилното олио за готвене. Най-често срещаното погрешно схващане е да се направи омлет с олио. Направете избор в полза на зехтина, кокосовото масло или кравето масло. В противен случай съдържанието на нездравословни мазнини в омлета ще расте.\nДобавете още протеини.Ако искате да се отървете от излишното тегло и да изградите мускули, тогава добавете протеини към диетата си. В случай на омлет, в допълнение към яйчните протеини, например, гъбите могат да подсилят ефекта.\nИзчислиха каква е безопасната доза кафе дневно\nИзберете подходящия хляб. Много от нас предпочитат да ядат бъркани яйца с хляб и в това няма нищо лошо. Просто направете избор в полза на пълнозърнестия хляб или го комбинирайте с плодова или зеленчукова салата.\nПравилната подправка. Добавете подправки, които ускоряват метаболизма. Те могат да включват кимион, червен пипер, черен пипер и други подобни. / zdrave.to\nЕксперт разкри ползите от бананите въз основа на цвета им СНИМКА\nНевероятен ефект! Как червеното вино ще помогне за полетите до Марс\nКакво крият колбасите и как да изберем правилният?\nМоже ли човек да живее 256 години? Преди да умре, той разказа за живота си\nЗаподозряха Слави Трифонов в източване на лични данни\nТрагедия! Известна тв водеща загина в самолетна катастрофа СНИМКИ\nКак Тодор Живков строеше пътища без европари СНИМКИ\nКарбовски към НПО-та за Мартин: Защо отгледахте във всяко село такива изроди, бе маскари нещастни\nСпасител от Златни пясъци преби рускиня, защото... можела да плува\nВ болницата обвиниха звяра Мартин в убийство, блудство и изнасилване


Terri Horman Now 2020: Къде е мащехата на Kyron Horman днес? - Новини\nКъде е Тери Хорман днес?\n„Little Lost Boy: ID Mystery“ анализира изчезналия десет години случай на Kyron Horman. Родителите му са били част от изчерпателно търсене на сина си през цялото това време. Може би е по-добре да заявим, че целият окръг е любопитен да разбере какво се е случило с Кайрън и единственият човек, който може би има отговори на него, Тери Хорман, никога няма да разкрие за връзката си с изчезналото дете.\nКоя е Тери Хорман?\nТери Хорман се омъжи за Кейн Хорман, бащата на Кирън, през 2007 г. Тери Хорман беше обвързана с Кейн, тъй като майката на Кейн и Кайрън, Дезире Йънг, беше на ръба да се раздели. Кейн и Тери имат дъщеря заедно. На 4 юни 2010 г. Тери заведе Кайрън на училище и го снима, когато позира с модела си жаба на научния панаир. Предполага се, че е напуснала училището около 8:45 сутринта сама. Кайрън обаче не присъства на нито един час този ден. След това, въз основа на изявлението, което тя даде, тя отиде в два магазина за хранителни стоки, след което отиде във фитнеса. Вечерта, когато тя отиде с Кейн да вземе Кайрън от училищния автобус, им беше казано, че Кайрън не се качва в автобуса. Освен това той дори не посещава часове след панаира този ден.\nВ началната част на търсенето се виждаше плачеща Тери със семейството, което утешаваше Кейн и Дезире. Разследващите обаче информираха Кейн, че Тери е поискала озеленител да убие Кейн през януари 2010 г. Озеленителят Родолфо Санчес е дал депозит за същото, но по-късно оттеглил изявлението. Въпреки това той беше принуден да носи жица и да говори с Тери, но това не даде резултат. Скоро Кейн подава молба за развод и задържане срещу Тери.\nСнимка: KGW News\nВ хода на разследването Тери се провали два полиграфски теста. През 2010 г. имаше разказ на очевидци, в който се посочва, че човек е бил там в камиона с Тери извън училището на Кирон. Приятелят на Terri DeDe Spicher каза, че е помогнала на Terri да закупи непроследим мобилен телефон. През 2012 г. Дезире Йънг заведе дело срещу Тери, заявявайки, че е отговорна за изчезването на Кирон Хорман. Той също така поиска 10 милиона долара щети. Въпреки че Тери се опита да забави предложението, то беше отказано. През 2013 г. те прекратиха делото, заявявайки, че не искат то да пречи на продължаващото разследване.\nПрез 2016 г. Тери Хорман се появи на Dr.Phil. Тук тя бе изправена пред няколко обвинения, заедно със записи на нейни текстове. Докато Макгроу я питаше за изпращането на сексуални текстове и снимки на Майкъл Кук, само дни след изчезването на Кайрън, тя заяви, че го прави, за да се върне при Кейн, който твърди, че прави нещо подобно. Освен това тя опроверга всички твърдения срещу нея, включително нейните имейли за омраза относно Кейн, с молба към Дезире да си върне попечителството над Кирон, неуспешните й тестове на полиграфа и посещение на фитнес и фризьорски дни след изчезването на Кирон.\nНа следващата година, през 2017 г., тя каза в интервю , „Никога не съм наранил сина си. Никога не съм искала да навредя на съпруга си и има толкова много информация, която не се разказва на обществеността. ' Същата година нейното бивше гадже разказва за Хорман, който е уредил мъж да дойде след него с пистолет, но така и не съобщава, докато полицията не се свърже с него. През 2018 г. тя се омъжи за Хосе Де Хесус Васкес Мартинес в Невада.\nКъде е Тери Хорман сега?\nИзглежда като след неотдавнашния й брак; сега тя е на Тери Васкес. Тя има профил във Facebook, в който споделя случайни снимки. Последната й публикация е живописна снимка, направена в Tahoe East Shore Trail.\nПубликувано от Тери Васкес На Вторник, 12 ноември 2019 г.\nИзглежда, че има и частен акаунт в Instagram. Неотдавнашното издание на книгата „Изчезнало момче: Търсенето на Кирън Хорман“ твърди, че има няколко разказа на очевидци, които предполагат, че Тери е излязла от училище с Кайрън. Разследващите случая заявиха, че случаят и разследването все още продължават.\nначало като филми\nПаркър Шнабел Нет Уърт


Какъв цвят са били панталоните на Робин Худ?\nКакъв цвят са били панталоните на Робин Худ?\nНай-ранните истории за Робин Худ се намират в балади от 15 век. В най-дългата и най-важната от тях ,,веселяци” носели ,,раирани наметки с яркочервен цвят”. В други балади Робин е облечен в червено, а неговите хора в зелено.\nТова показва, че е лидер.\nВ Средновековието червният плат е бил най-скъп. Багрилото се добивало от изсушените тела на женски щитоносни въшки.\nКак са се обличали хората през средновековието\nТова обяснява и имената на Робин свързано с червеношийката и на един от най-близките му съратници, Уили Скарлет.\nЕдва в по-късните версии облеклото на разбойниците става ,,Линкълновозелено”, макар че това не е непременно зелен цвят. Линкълн е столицата на средновековната английска бояджийска индустрия. ,,Линкълновото зелено” е зелена боя, приготвена от багрило, което понякога било наричано ,,graine”.\nВ ранните истории за Робин Худ облеклото играе централна роля.\nБорбата на бедните срещу богатите в облеклото\nОсвен, че Робин Худ е наречен на своята качулка, в ,,Приключенията” се споменават още плащът, фустанелата, палтото, бричовете и ризите му, както и шест различни цвята на части от облеклото, а в един момент Робин се представя като търговец на платове и продава на краля 123 фута зелено сукно.\nТези подробности са породили идеята, че баладите може би са писани от Гилдията на текстилците, обединяваща търговците и производителите на платове.\nМного от компаниите, произвеждащи платове, са основани по времето, когато са писани баладите, а цветната качулка е била нещо като техен отличителен знак.\nПоне един историк е издигнал идеята, че действителната цел на историите за Робин Худ не е традиционно приеманата ,,битка на гората срещу града” или ,,Бика на бедните срещу богатите”, а победата на търговията и занаятите над загниващата и корумпирана аристокрация.\nИ действително, Робин Худ, облечен в скъпи пурпурни дрехи, е по-скоро защитник на възникващата средна класа, отколкото на най-бедните.


Onycosolve здравето си чрез Onycosolve? Защо покупката си струва? Потребителите докладват за успехите\n6.6/10 0:18 Charly Sampson\nOnycosolve е добър в случай, че искате да подобрите здравето си, но защо? Поглед върху потребителските препоръки носи яснота: мнозина казват, че Onycosolve добър в Onycosolve добро здраве. Наистина ли прилича на реалността? Ние демонстрираме, че продуктът доставя това, което обещава.\nOnycosolve се основава на натурални съставки и е изпробван от безброй потребители. Продуктът не е скъп и има малко странични ефекти\nОсвен това пълното придобиване е дискретно, без лекарско предписание и освен това удобно в World Wide Web - покупката се извършва в съответствие с настоящите стандарти (SSL секретност, поверителност на данните и т.н.).\nТова лесно може да се обясни, като се Onycosolve кой Onycosolve би бил неефективен.\nЗащото трябва да е очевидно, че всеки или някой, който има проблем с поддържането на здравето, с придобиването на Onycosolve по-бърз успех.\nДокато смятате, че можете да хвърляте само една таблетка и да решавате всичките си проблеми директно, би било важно да помислите отново. Трябва да имате самодисциплина и решителност, защото промените, свързани с тялото, отнемат много време.\nOnycosolve ускорява постигането на Onycosolve. И все пак трябва да свършите работата си. Ако искате да подобрите здравето си, можете да създадете Onycosolve, да използвате продукта напълно и да сте доволни да успеете в близко Onycosolve.\nСледователно, тестването на Onycosolve обещаващо:\nOnycosolve не е лекарство, следователно е добре смилаем и в същото време има слаби странични ефекти\nВие запазвате разходката до фармацевта и срамен разговор за средство за поддържане на здравето\nГоворите ли с удоволствие за здравното отношение? За предпочитане изобщо не? Също така няма причина да го правите, особено след като можете да си купите този продукт сами, без никой да знае за него\nЗа по-голяма осведоменост за действителното функциониране на Onycosolve на поглед върху научната ситуация на съставките.\nЗадачата, която сме ви взели: Затова, преди да преценим ефективността на отчитането на мненията и резюметата на потребителите, искаме да разберем какво трябва да ни каже компанията за Onycosolve :\nТакива са поне тези прегледи на онези, които търсят консуматори на Onycosolve\nПредимства на Onycosolve?\nВ този случай е важно да имаме основно разбиране, че в този случай Onycosolve е успокояващ продукт, който използва естествени последователности на човешкото тяло.\nТака че съществува сътрудничество между Onycosolve и нашия организъм, което на практика премахва съпътстващите обстоятелства. В резултат на това тя може да бъде по-силна от Mangosteen.\nИма ли вероятност лекарството да бъде странно в някои отношения в началото на лечението? Нужно ли е време, така че всичко да се чувства приятно?\nКакто знаете, да. Както се очаква, страдащите се нуждаят от фаза на уреждане, а непознатото чувство в началото на приложението може да бъде много добре направено.\nПрепоръките на потребителите на продукта също доказват, че придружаващите обстоятелства обикновено не се случват.\nИнтензивен поглед към отделните компоненти\nПо- Onycosolve, с Onycosolve, има отделни съставки, както и тези, които са важни за повечето от ефектите.\nОкуражаващо преди провеждането на теста на Onycosolve е фактът, че производителят Onycosolve 2 съставки на проба като основа: по отношение на.\nНо какво да кажем за правилната доза от тези лекарства? Отличен! Основните съставки на Onycosolve се намират в това Onycosolve приемливо количество.\nНезависимо от това как първоначално съм се чудил защо има позиция в Матрицата на съставката, сега съм, след малко проучване, още по-убедена, че тази съставка може да изпълнява жизненоважна здравна функция.\nБез прекомерно поглъщане, веднага става ясно, че съставът на продукта може благоприятно да промени виталността и здравето.\nАко се чудите на този етап от начина, по който се изпълнява дозата на изделието, няма причина за безпокойство: всичко е напълно лесно и може да се реализира за всички заинтересовани.\nНе е необходимо да се мисли прекалено много и да се получи грешна картина по отношение на възможностите. Нещо, което трябва да знаете е, че интегрирането му в ежедневието ви е доста лесно.\nМного стотици клиентски доклади и голям брой клиентски преживявания потвърждават този факт.\nПодробни указания за предписаното приложение, максимално количество и потентност, както и допълнителна информация за изделието се съдържат в опаковката и също са достъпни в интернет.\nТова е начинът, по който потребителите реагират на Onycosolve\nПерспективата за Onycosolve на здравето чрез употребата на Onycosolve е много висока\nНякои хора веднага забелязват първите успехи.\nПонякога обаче реакцията може да бъде променлива, за да забележите подобрения.\nКолко бързо ще бъдат резултатите? Опитайте и опитайте! Може също да сте един от потребителите, които Onycosolve помага директно.\nПо всяка вероятност няма да почувствате ефектите от себе си, но други хора ще ви изненадат с комплименти. Разбира се, ще можете директно да погледнете освежаващото си самочувствие.\nКакви други докладват за Onycosolve\nОчевидно е, че почти всички клиенти Onycosolve много доволни от Onycosolve. Обратно, продуктът вероятно е синоним на понякога критикуван, но като цяло той се радва на изключително положителна репутация.\nВ случай, че продължавате да се съмнявате в Onycosolve, може да не сте достатъчно мотивирани да се биете с проблемите си.\nМеждувременно, нека преместим погледа си към това, което другите страдащи трябва да кажат за лекарството. Fresh Fingers си струва пробен старт.\nПостижения с помощта на рекламирания продукт\nКакто се очакваше, това са няколко Onycosolve и Onycosolve може да удари всички с различна степен на Onycosolve. Като цяло, обратната връзка е забележителна и смея да направя прогнозата, резултатът ще бъде много задоволителен за вас.\nЗатова трябва да сте доволни от нашия продукт без съмнение по този въпрос:\nНа първо място, на преден план излизат обещаните от производителя успехи и добре обмислената компилация. А тези, които не могат да бъдат преобразувани, вместо това могат да разчитат на много положителни потребителски доклади, които говорят сами за себе си.\nОсобено забележително тук е особеното предимство на игривата проста употреба, която ви струва само няколко минути.\nСлед като през последните месеци изследвахме много продукти и изпробвахме много продукти, мога да заключа, че този продукт определено е един от най-добрите в индустрията.\nЕто защо нашият преглед води до изрично положителна окончателна оценка. Ако докладът ви привлече от резерва, консултирайте се с допълнителните съвети за закупуване на лекарството, за да ви предпази от незабелязано поръчване на неефективна имитация.\nВ заключение мога да направя заключението: Продуктът държи обещанията, направени във всяко отношение, така че определено си заслужава теста.\nВажно: не забравяйте да го прочетете, преди да закупите продукта\nТрябва да кажа още веднъж: Onycosolve само от производителя, посочен в тази статия. Един колега си мислеше, че след моята съвети най-накрая ще изпробвам средствата за изключителната ефективност и ще намери по-евтин от другите продавачи. Ефектът беше отрезвяващ.\nОт всички линкове, изброени в този момент, аз самият съм закупил стоките си. Затова винаги съветвам продуктите да се поръчват от изброените източници, тъй като ще имате пряк достъп до оригиналния производител на стоките.\nАко искате да закупите такива продукти от онлайн търговци като Ebay или Amazon или други подобни, бихме искали да отбележим, че автентичността на статията и дискретността ви не могат да бъдат гарантирани.\nЗатова нашият съвет е да се въздържате от тези онлайн магазини. Покупка в аптека на ваше място по друг начин е безполезна. В интернет Onycosolve оригиналния производител на Onycosolve, те се стремят към дискретно, анонимно и Onycosolve пазаруване.\nАко следвате моя съвет, нищо не може да се обърка.\nИзплаща се да купите колкото е възможно по-голям обем, така че можете да спестите пари и да предотвратите честото пренареждане. Този принцип се е утвърдил в много средства за защита от този тип, тъй като продължителното използване обещава най-голям успех.


Млада майка от Бургас се обеси в стаята на спящото си дете - За Жената\nМлада майка от Бургас се обеси в стаята на спящото си дете\nНа страшната находка се е натъкнал около 12:30 часа снощи Станимир, който е разбил вратата заедно с двама негови приятели Бургас,\nСтрашна трагедия се е разиграла малко след полунощ в блок 100 на бургаския жк. „Меден рудник”, пише Флагман.бг.\n31-годишната Дияна Д.\nе била намерена обесена на саморъчна примка, която самата тя е провесила на фитнес лост в помещение, ползвано за физическа подготовка от приятеля й. Мястото на фаталната лична драма е част от апартамент на 1 вход, ползвано от собственика Станимир като семеен фитнес.\nЖената и 4-годишното й момченце се нанесли в импровизирания физкултурен салон в началото на март, след като са се прибрали от Германия по призива на българското правителство за оцеляване при започващата извънредна ситуация. „Жената беше много приятна, детенцето играеше с нашите деца. Разбрахме, че от много време е живеела в чужбина, иначе е от кв. Долно Езерово. Прибрала се е в родината, след като приятелят й Станимир и обещал, че ще живее при него.\nНе знаем дали са имали интимна връзка, той живее в лявата част на апартамента”, казали пред изданието съседи, които от снощи не са мигвали след случилото се. На страшната находка се е натъкнал около 12:30 часа снощи Станимир, който е разбил вратата заедно с двама негови приятели. Те видели все още топлото тяло на бесилката, отрязали веднага въжето, но било късно. В този момент забелязали, че в стаята непробудно спи 4-годишното момченце на Дияна. Сигнализирали веднага за инцидента на тел. 112.\nСлед пристигането на полицаите, тримата мъже са били откарани в Четвърто РУ-Бургас за показания. Няма информация от пресцентъра на МВР дали някои от тях е задържан за 24 часа, докато се изясни причината за смъртта. Блок 100 в жк. „Меден рудник”, където снощи се разигра трагедията с депресираната от безизходицата жена Извършената аутопсия тази сутрин е установила, че няма следи от насилие по тялото. Момченцето е било изведено спящо от полицаите навън и все още не знае за случилото се.\nПо информация на медията през последните дни жената била много отчаяна, тя се надявала по-скоро да свърши извънредното положение в Германия, за да се върне на работа, нямала никакви средства да гледа детето си. Преди да посегне на живота си, тя е изпратила SMS-и на брат си и баща си, които живеели в Малко Търново.\nНаписала и предсмъртно писмо. Поведението на Станимир подсказва, че той също е получил SMS за намерението, което има Дияна\nНай-вкусните рецепти за пилешки дробчета Как да отслабнем здравословно по японската система Плодово зеленчукова диета 2 кг. за седмица Вкусни и лесни рецепти с патладжани Най-четени съвети\nИзчистване на луковични Преоткрийте Как да си спонтанен народни земетресение\nПилето на Каша от Гъбен пастет Картофи в Исландски рецепти за рецепти с\nотслабване на Прости 19 варианта на Маникюр с гел Дантелена Свеж пролетен Прическа с


BurgasNovinite.BG: Световна COVID истерия: Германия затяга ограниченията, в САЩ уволняват неваксинирани\nПотвърдените случаи на коронавирус по света вече са надхвърлили 300 милиона - малко повече от две години след появата на новия патоген в Китай в края на 2019 г., съобщи Франс прес, като цитира свое преброяване въз основа на официални данни към 15.45 ч. по Гринуич (17.45 ч. българско време).\nНовозаразените през последната седмица са на рекордно равнище - над 13,5 милиона, и с цели 64 процента повече отколкото през предходната. АФП обяснява тази тенденция с появата на новия коронавирусен вариант Омикрон, идентифициран в Южна Африка през ноември. Той обаче не води засега до по-голяма смъртност, отбелязва агенцията.\nТой отбеляза на пресконференция, че германското правителство си е поставило за цел в страната да бъдат поставени още 30 милиона дози до края на месеца.\nОсвен това инжектираните с подсилваща доза хора и възстановилите се след боледуване няма да трябва да се изолират след контакт със заразен, каза още федералният канцлер след видеоконферентно заседание с премиерите на 16-те германски провинции.\n"Ваксинацията е важна. Ние трябва да постигнем повече напредък в тази област", заяви германският канцлер. "Ясно е, че (новият коронавирусен вариант) Омикрон ще остане с нас за известно време, така че все още не можем да кажем на нашата здравна система, че опасността е преминала", добави той.\nПреди видеоконференцията германският министър на здравеопазването Карл Лаутербах нарече ресторантите "проблемна зона". "Хората често седят с часове без маска" в тези заведения, аргументира се той, говорейки по телевизия Ер Те Ел.\nВ последно време броят на новозаразените в цяла Германия се увеличава. При това институтът "Роберт Кох" предупреди, че реалният брой може да е много по-висок, тъй като в почивния период около Коледа не са били правени достатъчно тестове.\nПо данни на института новите случаи вчера са 56 335 - с около 15 хиляди повече в сравнение с преди седмица. Въпреки това той отчита, че смъртността леко е намаляла спрямо предходната седмица, като вчера са починали 264 души.\nОбщият брой на смъртните случаи в Германия по данни на института е 113 632 от над 7,4 милиона заразени. На варианта Омикрон се пада дял от 44 на сто от новите случаи в Германия, съобщи още институтът "Роберт Кох".\nАмериканската банка "Ситигруп" ще уволнява неваксинираните си служители\nОт "Ситигруп" уточняват, че ще допускат изключения по медицински, религиозни и други причини, като всеки случай ще бъде разглеждан индивидуално.\nРумъния: Глоба до 505 евро за носещите текстилна маска\nБоде напомни, че глобите за маски, неотговарящи на изискванията, са в размер между 500 и 2500 леи.\n"Специалистите казват, че щамът Омикрон се разпространява много бързо и предаваемостта е много голяма. При тези условия носенето на маска е изключително важно за ограничаване на разпространението", изтъкна той.\nСъстоянието на тревога, обявено в Румъния заради пандемията, беше удължено с още 30 дни, считано от 8 януари.\nРумънските медии писаха вчера, че продажбите на хирургически маски и на маски тип FFP2 са се удвоили в рамките само на 72 часа от обявяването на новите изисквания на 5 януари.\nГърция обявява гражданска мобилизация за лекари\nЗаповедта влиза в сила от сряда и обхваща специалисти патолози, пулмолози и анестезиолози в четири района в Северна Гърция, където болниците страдат от недостиг на персонал.\nСпоред експертите резкият скок на новите случаи на КОВИД-19 се дължи на разпространението на варианта Омикрон. Увеличението на заразените до момента не е довело до значително нарастване на пациентите, които се нуждаят от интензивни грижи, но се отразява на хоспитализациите на дневна база. Това създава натиск над здравните услуги, тъй като много болници страдат от недостиг на персонал заради многото заразени лекари и медицински сестри.\nГражданската мобилизация се използва за поддържане на функционирането на ключови сектори. Настоящата заповед за мобилизация ще задължи лекарите да работят 15 дни за държавата./dnes.dir.bg


Интериор на къща в гр.Варна – Stacarchitects\nИнтериор на къща в гр.Варна\nВъзложител: Частен инвеститор\nЕкип: арх. Игор Ачков, арх. Десислава Стилиянова-Ачков\nЕднофамилна жилищна сграда изпълнена в американски традиционен стил. Обекта се намира в гр.Варна, м-н Манастирски рид. Проектното решение включва ситуирането на сградата, с две надземни нива.\nНа първият етаж са разположени в отделни помещения: кухня+складово помещение към нея, дневна и трапезария, спалня за гости със самостоятелна баня към нея, перално помещение, отделна тоалетна за ползване на целият 1-ви етаж.\nНа втори етаж е разположена зона нощ, състояща се от 2 спални, родителска с прилежащо към нея гардеробно помещение и самостоятелна баня и втора спалня отново със самостоятелна баня.\nИнтериора е изпълнен с топли, натурални цветове: бежово, бяло, допълнени с акцентните тонове на кафяво, синьо и лилаво, създавайки уют във всяко помещение от къщата.\nПодовите настилки във всички сухи помещения са изпълнени с паркет в тъмнокафяв цвят и завършек в традиционни за американският стил первази с височина 16см и фрезовка. Допълваща част на стените е изпълнена от МДФ ламперия, монтирана и боядисана на място. Ламперия е монтирана във входното антре, посока стълбищната клетка и на вторият етаж, както и във всички мокри помещения. На таваните и около всички прозорци са монтирани корнизи и рамки с фрезовка, направени на място от гипс. Всички мокри помещения са изпълнени от естествен камък за плотове и стени в душ зоната и гранитогрес на подовете.\nОсветлението е избрано и допълва америкаснкият стил в къщата, по поръчка и внос от САЩ. Освен основното осветление на тавана, стилът изисква помощно амбиентно осветление, изпълнено от аплици, настолни лампи и лампиони.\nВсички корпусни мебели вградени и част от стените са изпълнени по поръчка от наши партньори, монтирани и боядисани на място. Те са изпълнени от МДФ боядисани в бял цвят.\nДневната се разделя на две зони, зона за отдих в типично за стила дивани с повече декоративни възглавници и помощни маси. Трапезарията е изпълнена с маса по поръчка с масивна основа, а допълващите я столове са дело на известна марка американски мебели изработени ръчно от старинно дърво.\nПо изискване на клиента, кухнята е в отделно помещение с прилежащ склад към нея. Кухнята е изпълнена с кухненски остров, който играе роля на място за закуска и кафе и сутрешни планове на семейството. Изцяло инспирирана от американският стил с фрезовани врати и гранитен плот, цялостното оформелние създава функцията и удобставата, които клиента изискваше.\nВсички спални са изработени с легла по американски стандарти и височина, отново с допълващите многобройни текстилни леари и декоратинви възглавници.\nТекстила и декорациите играят главна роля в традиционният американски стил в интериорите. В къщата във всяко едно помещение е обърнато внимание, специално на всички детайли свързани с декорацията, като повечето от тях са отново внос от САЩ.\nЖилищнa сграда SOHO RESIDENCE, Битоля, Македония


С тържествено шествие и празнична програма ботевградчани отбелязаха 111-годишнината от Независимостта на България. Български флагове и копие на „Манифест към българския народ“ бяха раздадени на присъстващите.\nПрограмата започна в 10:30ч. с празнично шествие до Паметника на Незнайния войн, където се състоя церемонията по поднасяне на венци и цветя.\n„Уважаеми гости, скъпи съграждани! Изминаха 111 години откакто на паметната дата 22 септември в тържествена обстановка в старата столица Велико Търново триумфира една справедлива за българския народ кауза! България отхвърля своята зависимост от Турция и провъзгласява пълен държавен суверенитет. Фердинанд ,в присъствието на министрите прочита Манифест за провъзгласяване на Независимостта. Мнозинството от народа ликува!“. С тези исторически факти, белязали днешния празничен ден, откриха празничната програма водещите Миглена Василева и Николай Найденов.\nВ последвалата част взеха участие талантливите певици Станислава Димитрова и Иванина Петкова, които внесоха повече тържетвеност на тържеството с с изпълненията си . След това от 11.30ч. Общинският духов оркестър изнесе концерт пред Историческия музей.\nПо повод празника входът в Исторически музей – Ботевград е свободен. Честит празник!\nPrevious МК ДИБО регистрира 28 кандидати за съветници


25 подценявани правила за стройна фигура, които действително работят! - nestorow.com\n25 подценявани правила за стройна фигура, които действително работят!\nPosted 26.08.2017 17.09.2017 nestorow\nАко поне веднъж в живота сте се опитвали да отслабнете, най-вероятно те забелязали – интернет е пълен с противоречива информация и но никоя „модерна“ диета не дава стабилни резултати. Пишман диетолозите обясняват, че „всеки е различен“ – щом тази диета не работи, значи се нуждаете от различна стратегия. Къде е истината?\nПредлагаме ви 25 подценявани правила за стройна фигура, които действително работят:\n1. Започнете сутринта с 2 чаши вода. Можете да добавите към тях няколко капки лимонов сок. Това ще ви помогне да стартирате обмяната на веществата и ще ви спаси от прекомерно калорийна закуска.\n2. Закусете 10-15 минути след пиенето на водата. И не по-рано от 20 минути след събуждане! Най-добрите продукти за първото хранене са варени яйца и различни каши.\n3. Ако искате да отслабнете, по-добре не прокарвайте храната дори с вода. Въздържайте се от пиене в продължение на 30 минути след хранене. Това ще позволи да храната да се абсорбира по-бързо.\n4. Забравете за това, че не бива да ядете след шест вечерта. Идеалното време да започнете вечерята е 3-4 часа преди сън.\n5. Научете се да обичате контрастния душ. Редуването на топла и студена вода подобрява циркулацията на кръвта, ускорява обмяната на веществата, а понякога дори и изглажда целулита!\n6. Дъвчете храната добре. Това е по-важно, отколкото изглежда. Колкото по-добре сдъвчете нещо, преди да го погълнете, толкова по-бързо, тялото ще го абсорбира. И няма да има тежест в стомаха!\n7. Не забравяйте, че чувството за насищане не идва веднага. Мозъкът се нуждае от около 20 минути, за да възприеме информацията от стомаха, че той вече е пълен. Затова не бързайте.\n8. Сложете на вашето бюро чаша с вода. Нека винаги да бъде пред очите ви. Чаша вода за 1 час – това е идеалната норма!\n9. Ядките са много полезно нещо, особено за мозъка. Но те са твърде калорийни. Така че няколко наведнъж са достатъчно!\n10. Диетолозите мразят картофите. Но в действителност, те трябва да бъдат обичани. Те са засищащи и калориите не са толкова много, колкото изглеждат. Основното нещо – не ги пържете! Варените са най-добрият вариант.\n11. Хлябът също е различен. Белият пшеничен хляб е наистина по-добре да не се яде, но ръженият може и трябва!\n12. Никога не пийте топлите напитки (кафе и чай) със захар! Да се откаже захарта е по-лесно отколкото изглежда, пък и тялото няма да получава „допълнителни“ калории от напитките!\n13. Най-добрата ободряваща напитка за отслабване е зеленият чай. Пийте 2 чаши дневно.\n14. Обикновената разходка е най-добрият ви приятел. 30 минути на ден са достатъчни, за да се предпазите от целулит и да поддържате нормално тегло и настроение! При бягане и ходене изгаряте приблизително еднакво количество калории!\n15. Каква е осанката ви? Ако винаги държите гърба си изправен, обмяната на веществата, ще работи по-бързо! Ако започнете днес, ще стане по-лесно само след 2 дни.\n16. Не купувайте сокове от магазина. Захарта в тях е повече от витамините! Не вярвайте на надписите върху опаковката: „100%“, „без захар“, „без добавки“ и т.н. И дъвки без захар няма и диетична кола също няма!\n17. Обърнете внимание на цвета на продуктите. Жълтите и белите храни трябва да се ядат колкото е възможно по-малко (това са хляб, тестени изделия, олио и т.н.), а тъмните и пигментираните – повече. Повечето нискокалорични храни са зелени!\n18. Яжте повече пробиотици – храни, съдържащи полезни бактерии за червата. Най-подходящо е киселото мляко.\n19. Ставайте от масата, когато почувствате, че стомахът ви е пълен на 80%. Златното правило!\n20. Започнете най-после да се наспивате! Проучванията показват, че хората, които страдат от хронично недоспиване, ядат повече отколкото трябва!\n21. Един оргазъм – минус 500 килокалории!\n22. Водете си дневник. Всеки ден записвайте теглото и обема. Това мотивира по-силно, отколкото изглежда. Вашата „идеална“ скорост е сваляне 1-1,5 кг на седмица. Това ви гарантира липса на здравни проблеми и грозни „стрии“.\n23. Гответе. Храната от ресторанта обикновено е с твърде много сол, подправки и мазнини.\n24. Златното правило на нормалното хранене е – само „истински“ продукти и никаква храна, която се произвежда в заводи. Месо – може, колбас – табу! Рибата е необходимост, от консерва е табу! Туршията на баба – може, от магазина – табу. И т.н.\n25. И накрая, най-важното – по-често си задавайте въпроса: „Хубаво гадже или парче тортата? Макдоналдс или тесни дънки? „.\n⟵Какво представлява Клиентът?\nКАК ДА ОБИЧАШ МЪЖЕТЕ – 10 ЗЛАТНИ ПРАВИЛА⟶


Удължават електронното преброяване - Семейство - www.pariteni.bg\nСрокът принципно изтичаше утре\nПреброяването става на платформата census2021.bg.\nЗа да се преброи електронно, човек трябва да си направи регистрация на сайта, където трябва да впише ЕГН, номер на личната си карта и датата на издаването й. След това той ще трябва да попълни анкетна карта, която ще важи за неговото домакинство. Не е необходимо всеки член на домакинството да се регистрира на Census2021.bg., един човек може да попълни информацията за цялото домакинство. Системата ще бъде достъпна само от България.\nсрок преброяване НСИ електронно


Блиц интервю с един от французите, който се ангажира с възраждането на Ръгби в България - Палци Горе\nЕдно интервю с Тибо Патюрл, французинът, който наскоро се присъедини към екипа на националния отбор по Ръгби XV като видеоанализатор. Освен това, той е и спонсор на българското Ръгби със своята компания Mirage Visualisation\n– Здравей, Тибо, как стана част от колектива на националния отбор по Ръгби?\n-Треньорът на националния отбор Ромен Балмис ме покани да гледам турнир по Ръгби 7 в Загреб. Обясни ми неговата визия за развитието на отбора, говорихме как и с какво мога да помогна на него и на момчетата. Намерихме позиция, която ми харесва и в която мога да използвам знанията си относно Ръгби и компютрите.\n– Каква е твоята роля в отбора?\n-Така, събирам видеа както от нашите мачове, така и от мачовете на опонентите ни. Със софтуер изрязвам мача на части и ги подреждам по категории (схватка, тъч, есета, наказателни и т.н… ). Това помага на треньора да опознае по – добре отборите. Помага му да се фокусира върху специални тренировки, в зависимост от силните и слабите места на опонентите ни. А по време на мачовете помагам на Damien Saint James да прави статистика на живо.\n– Кажи ни повече за себе си? Какъв е твоят опит в Ръгби?\n-Започнах да играя Ръгби, когато бях на 7, в отбора на родния ми град C.A.“Sarlat“ CASPN. Останах с тях, докато навърших 18 години. След това отидох да уча архитектура в Тулуза и там играх за университетския отбор. В същото време тренирах и ръгби ХІІІ с Toulouse Olympique за една година. Когато дойдох в България по програмата „Еразъм“, първо тренирах с „Murphy’s Misfits“ – Murphy’s Misfits Rugby Club Sofia. Но исках да играя в Българския шампионат и така се присъединих към Barbarians РК Варварите София RFC Sofia Barbarians, с които тренирам и сега.\n– А твоята компания?\n-Създадох „Mirage Visualisation“ Mirage visualisation преди две години. Занимаваме се със създаването на компютърно генерирани изображения за архитекти и агенти на недвижими имоти. Имаме талантливи артисти, добро настроение и добри клиенти. Тази комбинация ни позволи да почнем да се разрастваме от самото начало. Много сме горди, че сме спонсор на националния отбор по Ръгби и че по този начин помагаме да се развива Ръгби в България.\n– Какви са плановете ти за бъдещето?\n– На първо място, удължихме спонсорството с още една година. Сега търсим повече спонсори, за да се осигури едноседмичен тренировъчен лагер в Marcousis, Франция.\nНо най – важното за мен е, че това лято ми предстои да се оженя.\n– Как виждаш следващите два мача? (Словакия – 20 април и Андора 11 май)\n– Надявам се на две победи, разбира се. Това ще ни осигури да останем на това ниво за предстоящото Европейско първенство по Ръгби следващата година.\n– Мерси, Тибо! Успех на нашия отбор и поздравления за сватбата.\nНинова подхлъзна Радев, набута го в кюпа на политиците, печелили избори с фалшификации (Видео)\nЛондон успя да постигне важен компромис за Брекзит /ВИДЕО/